Iki de nuha nna ben Jesús‑ni kini beyapi ka benne rudhetinieha lo barcuha ki eneru gaake eyyake esinke daka attu ladu roꞌo indatooha,
laka lee nna richú tise ka benne seꞌe niha.
Iki de chi uchú tise ka benneha,
nianna tti die ugwapie iki iꞌiyaha.
Ttúbe ulhapie tisa len Tata Do Yebáha nna ttúgabe due niha tti chi ulha sáha.
Barcu ata deyya ka benneha nna aliba chi beruꞌuna nuha lo indaha.
Radha retinbana de ruꞌu indaha kweꞌeni kumu de daka arlola barcuha retetsuꞌu beha.
Tti chi deoba tsaniha nna dia Jesús‑ni ridee lo indaha,
die isine ata dia ka benne rudhetinieha.
Tti bilani ka benneha ridábie lo indaha,
nianna usikanie ribesiꞌabake,
ráke:
―¡Ne ttu nu du ela daa naa!
Ttaka Jesús‑ni nna unne ttebe,
ree ke:
―Tsitsi gwalikweki lele;
bittu gasinle.
Netiba nuní.
Nianna ra Pedruha bie:
―Ganna lu nuná xa tata,
ben kini dhaya lo inda‑ni kini isiaya ata dulu‑na.
Lee nna rabie na:
―¡Utá ganna!
Pedruha nna ugwadi ttebana lo barcuha nna diana ridána lo indaha kini isinna ata du Jesús‑ni.
Ttaka tti ute denna yalhá idí daa beha nna usi ttebinna nna kumu de chi diana rixudina lheꞌe indaha nna ttikala nuha uresiꞌana,
rana:
―¡Bodiláttu neti xa tata!
Jeru tteba gwadaxxu Jesús‑ni náni nna ree na:
―¡Aaluxa nu a ria tsitsi leni!
¿Beaka bedú chupana lelu?
Tti chi beyapike lo barcuha nna ure tteba beha.
Adí ka benne sia lo barcuha nna ubiga ttebake bedú xibike arlo Jesús‑ni nna ráke bie:
―Lúligaba gwalí ankalu Xiꞌin Tata Do Yebáha.
Iki de chi beteke lo indatooha nna besinke lo yu ge Genesaret.
Tti chi beyoinbia ka nu seꞌe daka Genesaret‑ni Jesús‑ni,
nianna utixxiꞌa ttebakinna ka benne seꞌe itúba ka daka niha.
Ka benneha nna cheke iyába ka benne rani ata dueha
nna ka benne raniha nna unnaba ditibake lenie,
ráke bie:
―Kwadiba roꞌo lari nukulu‑na begwelha udaxxutu.
Nianna iyába ka benne rani,
ka benne bedaxxuke roꞌo xoeha gwa beyakabake.